TNP มั่นใจ Q4 ฟื้นรับคลายล็อค-ไฮซีซั่น วางเป้าปี 65 ขยายเพิ่ม 6 สาขา
TNP มั่นใจผลประกอบการไตรมาส 4 จะกลับมาดีอีกครั้งหลังภาครัฐผ่อนคลายมาตรการล็อคดาวน์รวมไปถึงเข้าสู่ช่วงไฮซีซั่นที่เริ่มมีการท่องเที่ยว พร้อมเผยแผนปี 65 ลุยขยายสาขาเพิ่มอย่างต่ำ 6 สาขา
TNP มั่นใจผลประกอบการไตรมาส 4 จะกลับมาดีอีกครั้งรับคลายล็อคดาวน์-ช่วงไฮซีซั่น พร้อมชูแผนปีหน้าเปิดอย่างต่ำ 6 สาขา
5 ธ.ค. 2564

นายพิทยา จิตมาส รองกรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 11 พฤศจิกายน 2564 ว่า ผลการดำเนินงานงวดไตรมาส 3/2564 บริษัทฯ มีรายได้จากการขายจำนวน 576.15 ล้านบาท เพิ่มขึ้นจากงวดเดียวกันของปีก่อนจำนวน 57.58 ล้านบาท คิดเป็นร้อยละ 11.10 โดยยอดขายสาขาเดิมในไตรมาสที่ 3 ปี 2564 เพิ่มขึ้นร้อยละ 3.5 โดยส่วนของและมีกำไรสุทธิจำนวน 38 ล้านบาท เพิ่มขึ้นจากงวดเดียวกันของปีก่อนจำนวน 8 ล้านบาท คิดเป็นร้อยละ 26.67
สำหรับแนวโน้มผลการดำเนินงานช่วงไตรมาส 4/2564 จะเติบโตดีขึ้นจากไตรมาส 3/2564 เนื่องจากสถานการณ์ของโควิด-19 เริ่มคลี่คลาย ประกอบกับช่วงไตรมาส 4/2564 เป็นช่วงไฮซีซั่น ประชาชนกลับมาท่องเที่ยวและมีโอกาสที่จะขึ้นมาเที่ยวเชียงรายที่มีการเปิดบริการอยู่เป็นจำนวนมาก ประกอบกับนโยบายของภาครัฐที่หนุนให้ประชาชนออกมาจับจ่ายใช้สอยมากขึ้น
นายพิทยา กล่าวเพิ่มถึงแผนการดำเนินงานในช่วงปี 2565 ว่าในตอนนี้มีสาขาเพิ่มเติมแน่นอนแล้ว 3 สาขา นอกจากนี้ยังคงมองหาโอกาสและพื้นที่ที่เหมาะสมในการลงทุน โดยตั้งเป้าไว้ว่าจะขยายสาขาเพิ่มเติมไม่ต่ำกว่า 6 สาขา นอกจากนี้ ยังเตรียมเปิดให้บริการซื้อสินค้าผ่านแพลตฟอร์มออนไลน์อย่างเป็นทางการในช่วงไตรมาส 2/2565 เพื่อเป็นแนวทางในการลดผลกระทบที่เคยเกิดขึ้นในช่วงสถานการณ์การแพร่ระบาดของเชื้อไวรัสโควิด-19 และรองรับพฤติกรรมผู้บริโภคที่เปลี่ยนแปลงไป พร้อมทั้งสร้างผลิตภัณฑ์ที่เป็นแบรนด์ของตัวเอง อย่างต่อเนื่องเพื่อเพิ่มรายได้ให้บริษัท